स्हत्तर दे इस दशक च नाटकें दे मंचन लेई ‘गुलाब भवन’ गै होंदा हा ते ‘कश्मीर टाईम्स’ गी छोड़ियै जित्थै श्री वेदपाल ‘दीप’ होर कदें-कतालें होने आह्लें नाटकें पर समीक्षा लिखदे हे, इस शैह्रा दियें बाकी अखबारें च नाटक बारै लिखने दा कोई रवाज नेहा। जम्मू ते आले-दोआले दे (इ)लाकें च केईं शौकिया रंग-मण्डलियां हियां, ते रामलीला खेढने दा रवाज हा, पर फ्रेण्डस क्लब गी छोड़ियै डोगरी नाटक लेई उन्दी कमिटमेंट दी दूई मसाल नेईं लभदी, हालांकि एह् नाटक मण्डलियां रंगमंच लेई पूरी चाल्ली समर्पित हियां। रामलीलां ते जम्मू दे हर निक्के-बड्डे थाह्र च पापूलर हियां।